Jason Rohde kan appelleer, wil wéér borgtog hê | Netwerk24
Beeld, Die Burger en Volksblad sê: Demokrasie is nie volmaak, maar dis beste wat ons het
Oor die vraag of pres. Donald Trump ingevolge die Amerikaanse grondwet in die kongres aangekla en afgesit moet word, dink mense anders.
Jason Rohde kan appelleer, wil wéér borgtog hê
Deur Jana Breytenbach 02 Julie 2019 10:24
Jason Rohde gaan weer 'n aansoek om borgtog indien nadat die appèlhof Dinsdag sy aansoek om verlof om appèl toegestaan het.
Tony Mostert, Rohde se regsverteenwoordiger, het Dinsdag bevestig die hof het sy aansoek toegestaan.
Dit is dieselfde aansoek as wat Rohde voor regter Gayaat Salie-Hlophe in die hooggeregshof in Kaapstad ingedien het nadat sy hom skuldig bevind het en gevonnis het.
Jason Rohde in die hooggeregshof in Kaapstad tydens sy verhoor. Foto: Jaco Marais
Rohde (50) is vroeër vanjaar 18 jaar tronkstraf opgelê weens Susan Rohde se moord, en nog vyf jaar weens regsverydeling nadat hy in November 2018 skuldig bevind is. Hy dien tans tronkstraf van effektief 20 jaar uit.
Susan Rohde se lyk is in Julie 2016 in die egpaar se hotelkamer in die Spier-hotel buite Stellenbosch gevind.
Rohde voer aan die hof het sy vonnis op 'n "onaanvaarbare en onregterlike" wyse benader, wat op "heftige persoonlike kritiek en 'n aanval" neergekom het.
Salie-Hlophe het nie hiermee saamgestem nie en sy aansoek van die hand gewys.
Mostert het Dinsdag gesê hy beplan om 'n aansoek om borgtog in te dien hangende die uitkoms van Rohde se appèlaansoek in Bloemfontein.